**Verden må legge mer press på Israel**

**Siden 7. oktober har over 41.000 palestinere blitt drept på Gazastripen av Israels krigsmaskin. Over 96.000 er skadet. Det er i snitt over 120 drepte hver eneste dag.**

7. oktober er det ett år siden terrorangrepene i Israel, og den påfølgende invasjonen av Gaza. Til tross for gjentatt kritikk og fordømmelse fra verdenssamfunnet, er Israels krigføring stadig like brutal.

Dessverre startet ikke overgrepene mot Palestinas befolkning den 7. oktober 2023, men lenge før dette. De har levd med ulovlig okkupasjon i årevis, og ikke minst har fengslinger av palestinske barn pågått i lang tid.I juli 2023 publiserte Redd Barna en rapport som viste at palestinske barn helt ned i 12-årsalder tas til fange av israelske styrker, og at barna blir mishandlet både fysisk og psykisk. Funnene var grufulle, men det var ikke nytt at Israel fengsler palestinske barn. Det har Israel blitt kritisert for i årevis, uten at det har stanset dem.

**Interne flyktninger**

Ni av ti mennesker på Gaza er nå interne flyktninger. Det sier seg selv at i et nærmest hermetisk lukket område på et område litt større enn Tønsberg kommune (her kan du fylle inn en kommune av sammenlignbar størrelse i nærheten av deg, se liste nederst i dette dokumentet), og med over to millioner mennesker, er det ingen steder å dra, og ingen steder som er trygge.

Befolkningen på Gaza går nå en ny høst og vinter i møte, om mulig enda mer dyster enn i fjor. Stuet sammen i overfylte leire, der mangelen på mat og rent vann er prekær. Sanitærforholdene er verre enn noensinne. På Gaza er mennesker fanget i en ond sirkel av lidelse, der stadig flere lider av underernæring, og sykdommer og infeksjoner spres som ild i tørt gress.

**Hungersnød**

På Gaza er nå fire av fem rammet av hungersnød. Kvinner lar være å spise, for å sikre at barna får nok mat. Gravide og ammende kvinner lider spesielt under matmangelen, da de er ekstra sårbare for underernæring. Tusenvis av mannlige forsørgere er til nå drept i krigen, og mange kvinner står alene igjen for å brødfø sine nærmeste.

Dette er bare noen av de særlige konsekvensene de israelske angrepene har for befolkningen på Gaza. I den endeløse strømmen av forferdelige nyheter og vitnesbyrd fra krigen, kan hver og en av oss føle på maktesløshet.

Regjeringen fortjener ros for å ha gått foran i sin kritikk av Israel og for å ha anerkjent Palestina. Men Israel har vist med all tydelighet at de ikke lytter til kritikk, fordømmelser og diplomati. Vi er nødt til å sette makt bak kravet om varig våpenhvile.

FNs høykommissær for menneskerettigheter, Volker Türk, ber nå FNs medlemsland om å øke presset på Israel for å få en slutt på det han omtaler som landets åpenbare mangel på respekt for folkerett, skrev Dagsavisen denne uken. Türk gjentok også kravet om umiddelbar våpenhvile i Gaza, og han kritiserte Israel for å holde 10.000 palestinere fanget, mange av dem «vilkårlig fengslet», altså uten lov og dom.

**Frykten for en storkrig i Midtøsten**

Israel har de siste ukene eskalert konflikten kraftig gjennom gjentatte bombeangrep i Libanon som har skadd og tatt livet av mange sivile, og etterlater tusenvis av mennesker i regionen i frykt for livene sine. Nå har Israel også rykket inn i Libanon med bakkestyrker.

Risikoen for en eskalering av konflikten til en ny regional storkrig i Midtøsten, øker kraftig med Israels innrykk i Libanon. En slik storkrig vil få katastrofale konsekvenser. Det er det internasjonale samfunnets ansvar å gjøre alt vi kan for å forhindre det. Det betyr å legge press på Israel for å velge dialog fremfor våpen.

**Oljefondet ut av Israel**

Nå må verdens land legge mye mer press på Israel. For Norges del må oljefondet trekke seg ut av Israel. Oljefondet er verdens største statlige fond, og et uttrekk vil bli lagt merke til og utgjøre et kraftig press mot israelske myndigheter.

Vi trenger å stoppe norske våpen fra å havne i Israel. Det norske våpenselskapet Nammo har fabrikker i USA. Her gjelder amerikanske, ikke norske regler. Men staten kan fortsatt bruke eiermakten sin i Nammo til å hindre våpensalg til Israel.

Vi trenger at regjeringen går fra ord til handling, og snur i synet på sanksjoner mot Israel, og innfører en stor sanksjonspakke.

**Den palestinske befolkningen trenger at vi som nasjon bruker de mulighetene vi har. Det er på tide med handling.**

--

**Husk å fjerne denne lista før du sender inn innlegget!**

Gaza er litt **større** i areal enn:

Øksnes (Nordland)

Aremark (Østfold)

Gjerstad (Agder)

Askvoll (Vestland)

Tønsberg (Vestfold)

Tingvoll (MR)

Sykkylven (MR)

Nannestad (Akershus)

Hamar (Innlandet)

Vegårshei (Agder)

Sørreisa (Troms)

Gaza er litt **mindre** i areal enn:

Inderøy (Trøndelag)

Løten (Innlandet)

Ålesund (MR)

Krødsherad (Buskerud)

Asker (Akershus)

Vennesla (Agder)

Vanylven (MR)

Osen (Trøndelag)